उत्तर भारतीयों को अगर मुम्बई गुजरात से हटा दिया जाय तो इनका अस्तित्व क्या बचेगा। सूरत के उन पांच जिलों में उधोगो की हालत खस्ता हो चली है। कामगारों की कमी से धंधा चौपट हो गया है। उधोगपतियों का भारी नुकसान हो रहा है। सूरत और मुम्बई के निर्माण में उत्तर भारतीयों के योगदान को भुलाया नहीँ जा सकता है। यूपी और बिहार ही यहाँ के उधोग को सस्ते और कुशल श्रमिक उपलब्ध कराते है। यूपी और बिहार के लोग अपनी मेहनत की वजह से उधोगपतियों में लोकप्रिय हैं। यह बात भी नहीँ हैं कि मुम्बई और गुजरात में हिंदी भाषी राज्यों से सिर्फ मजदूर तबका ही आता है। दोनों राज्यों में ही उन उत्तर भारतीयों की तादात बेहद लम्बी है जो यहाँ लाखों लोगों को रोजगार देते हैं। लेकिन जब हिंदी भाषी लोगों पर हमले की बात आती है तो वह चुप्पी साध लेते हैं। जिसकी वजह से यूपी और बिहार का आम आदमी , फेरी , आटो और दूधवाले गैर प्रांतीयता की आग में झुलसते हैं। उस दौरान यहाँ सरकारें भी मौन रहती हैं। लोकल पुलिस भी उत्तर भारतीयों का साथ नहीँ देती । उत्तर भारतीयों के वोट पर राजनीति करने वाले भी चुप हो जाते हैं। जिसकी वजह रोज़ी – रोटी की तलाश में इन महानगरों में आया आम आदमी हिंसा और प्रांतीयता का शिकार बन जाता है। हिंसा का शिकार वहीं उत्तर भारतीय बनता है जो बेहद कमजोर होता और झुग्गी – झोपड़ियों में रहता है।लेकिन हम इस तरह की बात कर देश में एकता और अखंडता को कमजोर करने की साजिश रचते हैं। पूरे देश में हर जाति – धर्म के लोग बिखरे पड़े हैं। वाराणसी में आज़ भी बंगाली, मराठी और गुजराती टोला है जो काशी की अनूठी संस्कृति की पहचान है।